hotchpotch/miracl-hf-unified huggingface dataset:
Euthyfronin dilemma
Euthyfronin dilemma on Platonin dialogissa "Euthyfron" ilmenevä moraalia käsittelevä pulma, jonka mukaan se on myös nimetty. Dialogissa Platonin päähahmo Sokrates esittää kysymyksen:
Jos ensiksi mainittu mielipide on oikein, se osoittaa, että hyvä on riippumaton jumalista. Jos jälkimmäinen pitää paikkaansa, on hyvän käsite teennäinen.
Euthyfronin dilemmaa on käytetty perusteluna sitä vastaan, että moraalisuuteen tarvittaisiin jumala. Pulma osoittaa myös, että jumala ei voi olla moraalin alku ja juuri ilman että moraalista tulee jotain teennäistä.
Moses Hardy
Moses Hardy (6. tammikuuta 1893 tai 1894 – 7. joulukuuta 2006) oli poikkeuksellisen pitkäikäinen yhdysvaltalainen.
Hardysta tuli Yhdysvaltain vanhin mies Fred Halen kuoltua marraskuussa 2004. Hän oli kuollessaan maailman toiseksi vanhin mies Emiliano Mercado del Toron jälkeen.
Moses Hardy oli afroamerikkalainen ja veteraani ensimmäisestä maailmansodasta. Hänen vanhempansa olivat vapautettuja orjia, ja isä oli Hardyn suvun mukaan syntynyt 1820-luvulla.
Hardy syntyi ja kuoli Mississippissä. Hän työskenteli maatilalla, ajoi koulubussia ja myi kosmetiikkaa. Hän sai yhteensä kahdeksan lasta, joista viisi oli elossa vielä vuonna 2006.
Eri lähteissä Hardyn syntymäpäivä vaihtelee hieman. Useimmiten syntymävuodeksi ilmoitetaan 1893, mutta vuoden 1900 väestönlaskenta ja ensimmäisen maailmansodan asiankirjat antavat syntymävuoden 1894. Toisaalta jo vuoden 1910 väestönlaskennassa syntymävuodeksi oli muutettu 1893.
Kuollessaan joulukuussa 2006 Hardy oli näin joko 112- tai 113-vuotias.
Dragon Quest IX: Sentinels of the Starry Skies
Dragon Quest IX: Sentinels of the Starry Skies () on Square Enixin julkaisema ja Level-5:n kehittämä roolipeli, joka julkaistiin vuonna 2009. Peli on "Dragon Quest" -pelisarjan yhdeksäs osa ja ensimmäinen suoraan käsikonsolille julkaistu sarjan peli.
Pelisarjan säveltäjä Kōichi Sugiyama vahvisti lokakuussa 2006, että "Dragon Quest IX":n kehittäminen oli aloitettu. Sugiyama kertoi "Famitsū"-pelilehdessä, ettei hän tiennyt milloin peli julkaistaisiin. Hän kuitenkin sanoi projektin edistyvän hyvään tahtiin. Joulukuussa 2006 pidetyn "Dragon Quest" -sarjan 20-vuotisjuhlan aikana Square Enix ilmoitti "Dragon Quest IX":n julkaisemisesta yksinoikeudella Nintendo DS:lle. Pelin kerrottiin myös tukevan konsolin Wi-Fi-ominaisuuksia.
"Dragon Quest IX":n ilmoitettiin aluksi ilmestyvän vuonna 2007, mutta pelin parantamiseen vaaditun ajan takia julkaisu siirrettiin vuodelle 2008. Ajankohtaa lykättiin sen jälkeen vielä kahdesti: Vuoden 2008 Tokyo Game Show'ssa näytetyssä trailerissa päivämääräksi ilmoitettiin 28. maaliskuuta 2009. Ilmestymispäivä siirrettiin lopulta heinäkuulle, jotta pelattavuutta haitanneet ohjelmointivirheet olisi voitu korjata ajoissa.
"Dragon Quest IX":n vaikeustasoa pyrittiin nostamaan sarjan aiemmista peleistä. Peli suunniteltiin myös entistä toiminnallisemmaksi. Square Enixin mukaan uudistetun pelimekaniikan tarkoituksena on herättää kiinnostusta sarjaa kohtaan Japanin ulkopuolella.
"Dragon Quest IX":ää myytiin yli 2,3 miljoonaa kappaletta ensimmäisen viikonlopun aikana. Jokainen neljästä "Dragon Quest IX":n arvostelleesta "Famitsūn" toimittajasta antoi pelille täydellisen arvosanan. Aiemmin vain yhdeksän peliä olivat saaneet lehdeltä korkeimman pistemäärän.
Fire Emblem: Radiant Dawn
Fire Emblem: Radiant Dawn on japanilainen taktinen roolipeli Wiille. Se on kymmenes osa "Fire Emblem" -pelisarjaan ja sarjan ensimmäinen peli Wiille. Peli on tarinaltaan suora jatko-osa Nintendo GameCubelle ilmestyneelle sarjan edelliselle osalle, "lle".
Peliä voi pelata Classic Controllerilla, Wii Remotella sekä GameCuben ohjaimella.
Fire Emblem: Radiant Dawnin taistelut ovat vuoropohjaisia, joissa ohjataan omia joukkoja. Jokaisella omalla hahmolla on omat taidot ja tilastot, kuten level, hyökkäys ja puolustus. Jokaisella on myös oman aseen tyypin taitotaso, jota nostamalla hahmo voi käyttää parempia aseita.
Omista hahmoista kannattaa pitää huolta sillä jos hahmo kuolee taistelussa niin sitä ei voi enää herättää henkiin kuin ottamalla vanhan tallennuksen. Tätä tosin helpottaa myös että taistelun keskellä voi tallentaa.
Rotuja on kaksi. Beorcit, jotka ovat kuten normaalit ihmiset ja käyttävät aseita ja taikoja. Toisena ovat Laguzit, jotka pystyvät muuttamaan muotoaan ihmisestä eläimeksi, mutta eivät käytä aseita. Laguzeilla on kolme eri heimoa: Pedot, Linnut ja Lohikäärmeet. Pedot voivat muuttua kissaksi, tiikeriksi, leijonaksi tai sudeksi. Linnut voivat muuttua haukaksi, korpiksi tai haikaraksi. Lohikäärmeet voivat muuttua punaiseksi lohikäärmeeksi, valkoiseksi lohikäärmeeksi tai mustaksi lohikäärmeeksi.
Juoni on jaettu neljään eri lukuun.
Tarina alkaa kolme vuotta tapahtuneen Mad King sodan jälkeen. Begnion hallitsee armottomasti Daeinia ja pitää tämän maan asukkaita ala-arvoisina. Kuitenkin Daeinissa on perustettu ryhmä Dawn Brigade joka taistelee Begnionin joukkoja vastaan ja yrittää vapauttaa kansansa.
Crimealaiset epäilevät uuden kuningatar Elincian johtamiskykyä ja pieni ryhmä aikoo aloittaa kapinan ja syöstä Elincian vallasta. Tehtävänä on kukistaa ryhmä ennen kuin ehtii syttyä sisällissota.
Kevin Peter Hall
Kevin Peter Hall (9. toukokuuta 1955 – 10. huhtikuuta 1991) oli yhdysvaltalainen näyttelijä.
Hall esiintyi huomattavan pituutensa johdosta usein hirviörooleissa, hän oli 2,20 metriä pitkä. Hänellä oli osia muun muassa elokuvissa "Bigfoot ja Hendersonit" (1987), "Predator – saalistaja" (1987) ja "Predator 2" (1990).
Hall meni vuonna 1989 naimisiin Alaina Reedin kanssa ja he saivat kaksi lasta. Vuonna 1990 hän joutui auto-onnettomuuteen, hänelle jouduttiin tekemään verensiirto, mutta luovutettu veri oli HIV:n saastuttamaa, ja näyttelijä menehtyi AIDS:in komplikaatioihin huhtikuussa 1991.
Devil’s Backbone
Devil’s Backbone ("El Espinazo del diablo", televisiolevityksessä myös nimellä "Paholaisen selkäranka") on vuonna 2001 ensi-iltansa saanut espanjalainen kauhuelokuva. Elokuvan on ohjannut Guillermo del Toro. Elokuva sijoittuu sisällissodan aikaiseen Espanjaan, vuoteen 1939. Del Toron mukaan "Devil’s Backbone" ja hänen 1940-luvun Espanjaan sijoittuva "Pan’s Labyrinth" ovat eräänlaiset elokuvasisarukset, toinen toisensa kääntöpuolia tai peilikuvia.
Carlos on kymmenvuotias poika, joka ei tiedä isänsä kuolleen vastikään rintamalla. Hänen huoltajansa jättää hänet selittämättä syrjäiseen orpokotiin ja ajaa tiehensä. Talon sisäpihalla seisoo pahaenteisenä valtava räjähtämätön pommi. Tutustuttuaan muihin poikiin Carlos saa kuulla juttuja ”Siitä, joka huokailee”. Orpokodissa oli Santi-niminen poika, joka katosi yllättäen samana päivänä kun pommi putosi pihaan. Muut pojat uskovat Santin kummittelevan talossa.
Peter Mayhew
Peter Mayhew (s. 19. toukokuuta 1944 Great Yarmouth, Englanti) on englantilainen näyttelijä, joka esitti Chewbaccaa "Tähtien sota" -elokuvissa. Hän on 2,21 metriä pitkä. The Last Jedi -elokuvassa hän toimi konsulttina Chewbaccan uudelle näyttelijälle, Joonas Suotamolle.
Mayhew työskenteli apulaisena King's College Hospitalissa Lontoossa, kunnes näyttelijänura alkoi vuonna 1977 roolilla elokuvassa "Sinbad ja tiikerinsilmä".
Roolinsa "Tähtien sota" -elokuvissa Mayhew sai George Lucasin etsittyä pitkäkasvuista henkilöä petomaiseksi Chewbaccaksi.
Mayhew asuu nykyisin Teksasissa, ja hänelle myönnettiin Yhdysvaltain kansalaisuus lokakuussa 2005.
Daily Express
Daily Express on brittiläinen konservatiivinen tabloid-kokoinen sanomalehti. Maaliskuussa 2014 sen levikki oli 488,246.
Lehti on perustettu vuonna 1900. Vuonna 2000 lehti myytiin Richard Desmondin Northern & Shellille, joka julkaisee julkkisten elämään keskittyvää OK-viikkolehteä. Kauppa herätti närää konservatiivisen lukijakunnan keskuudessa, koska Desmondin lehtikonserniin kuuluu myös pornolehtiä.
Vuonna 2018 puolestaan Trinity Mirror, joka julkaisee muun muassa Daily Mirroria, ilmoitti ostavansa Daily Expressin ja muut Northern & Shellin julkaisut 126.7 miljoonalla punnalla.
Daily Express on ollut vuosia Daily Mailin kovin kilpailija.
Tyypillisiä Daily Expressin etusivun uutisten aiheita ovat asuntojen hinnat, ruokaskandaalit, lääketieteelliset ihmeet ja sää. Lehden omistautuminen Walesin prinsessa Dianan elämän seuraamiselle on vertaansa vailla - 
vuonna 2006, yhdeksän vuotta kuolemansa jälkeen, Diana oli etusivulla 46 kertaa.
Sirkusartisti
Sirkusartisti on ammatillisessa oppilaitoksessa suoritettava sirkusalan perustutkinnon tutkintonimike. Opinnot suoritetaan sirkusalan koulutusohjelmassa. Koulutuksen laajuus on 120 opintoviikkoa, ja opinnot kestävät 3 vuotta. Koulutusta järjestää Koulutuskeskus Salpaus.
Koulutus antaa valmiudet sirkusalan osaamista edellyttäviin tehtäviin muun muassa sirkus-, teatteri- ja musiikkialalla. Mahdollisia työpaikkoja ovat sirkus, teatteri ja erilaiset esiintyjäryhmät.
Aleksandr Rodimtsev
Aleksandr Iljitš Rodimtsev () (8. maaliskuuta 1905 – 13. huhtikuuta 1977) oli neuvostoliittolainen kenraalieversti toisessa maailmansodassa ja kaksinkertainen Neuvostoliiton sankari (vuosina 1937 ja 1945).
Rodimtsev syntyi vuonna 1905 köyhään maanviljelijäperheeseen Šarlykin kylässä. Hän liittyi puna-armeijaan 1927 ja 1932 hän valmistui sotilasakatemiasta majurin arvoisena. Sotaan hän osallistui ensimmäisen kerran Espanjan sisällissodassa tasavaltalaisten puolella Neuvostoliiton interventiojoukoissa vuosina 1936-1937, jolloin hänet julistettiin ensimmäisen kerran Neuvostoliiton sankariksi. Vuonna 1940 hän valmistui Frunzen sotilasakatemiasta.
II maailmansodassa Rodimtsev taisteli Stalingradin taistelussa, jossa hän komensi 13. kaartin kivääridivisioonaa. Vuodesta 1943 Rodimtsev komensi 32. kaartin jalkaväkiryhmää, joka otti osaa Tšekkoslovakian pääkaupungin Prahan valtaukseen. Toisen kerran hän sai Neuvostoliiton sankarin arvonimen 2. kesäkuuta 1945, kun hänen joukkonsa saavuttivat Oderjoen Puolassa, "sankarillisuudesta ja rohkeudesta". Rodimtsev oli hyvin suosittu joukkojensa keskuudessa ja tunnettiin rohkeudestaan.
Sodan jälkeen Rodimtsev suoritti erilaisia korkeita sotilastutkintoja nousten lopulta Puna-armeijan yleisesikuntaan. Pian sodan jälkeen hänet siirrettiin komentamaan Itä-Siperian sotilaspiiriä, jonka jälkeen hänet siirrettiin sotilasattaseaksi Albaniaan, ennen kuin hänet lopulta komennettiin komentamaan Pohjoista sotilaspiiriä.
Vuonna 1966 hän nousi kansanedustajaksi Neuvostoliiton korkeimpaan neuvostoon. Rodimtsev kuoli Moskovassa huhtikuussa 1977. Rodimtsevin mukaan on nimetty katu Volgogradissa, Orenburgissa ja Tšernigovissa. Rodimtsev kirjoitti useita kirjoja, jotka olivat yleensä joko omaelämäkerrallisia tai sodankäynnin teoriaa käsitteleviä.
Anouk (laulaja)
Anouk Teeuwe (s. 8. huhtikuuta 1975 Haag) on alankomaalainen poprock-laulaja. Kansainvälisesti hänet tunnetaan vuoden 1997 hittikappaleestaan ”Nobody’s Wife”.
Anouk on julkaissut yhdeksän studioalbumia: "Together Alone" (1997), "Urban Solitude" (1999), "Graduated Fool" (2003), "Hotel New York" (2004), "Who’s Your Momma?" (2007), "For Bitter Or Worse" (2009), "To Get Her Together" (2011), "Sad Singalong Songs" (2013) ja "Paradise And Back Again" (2014). Levyistä kaikki paitsi "Graduated Fool" ovat nousseet Alankomaiden listaykkösiksi.
Anoukin levy-yhtiö on EMI. Hän oli naimisissa muusikko Remon Stotijnin kanssa, jonka kanssa hänellä on kolme lasta. Myös Anoukin äiti on laulaja.
Anouk edusti Alankomaita vuoden 2013 Eurovision laulukilpailussa, jotka järjestettiin Ruotsin Malmössä. Kappaleella "Birds" hän sijoittui kilpailussa yhdeksänneksi.
Pop-punk
Pop-punk on musiikkityyli, jossa yhdistyvät elementit punk rockista ja popmusiikista. Pop-punkin kulta-aikaa oli 1990-luvun puoliväli, mutta 2000-luvun alussa se on lähtenyt uuteen nousuun yhtyeiden kuten Sugarcult, New Found Glory, Motion City Soundtrack, Good Charlotte, Fall Out Boy, Simple Plan ja Panic! at the Disco ansiosta.
Pop-punkin kotiseutuna voidaan pitää Kaliforniaa, josta monet suositut pop-punk -yhtyeet ovat kotoisin. Pop-punk -bändien esikuvia ovat mm. Green Day ja The Offspring, joiden läpimurto tapahtui vuonna 1994. Musiikilliselta tyyliltään pop-punk on huomattavasti alkuperäistä punkkia kevyempää ja hienovaraisempaa, eikä musiikissa kuulla niin usein esimerkiksi kiroilua tai yhteiskunnallisesti kantaanottavia sanoituksia.
The Nation
The Nation on yhdysvaltalainen politiikkaa ja kulttuuria käsittelevä viikkolehti, jota pidetään Yhdysvaltojen "poliittisen vasemmiston lippulaivana". Se on vuoden 2007 tiedon mukaan maan luetuin mielipidelehti. Lehti perustettiin 6. heinäkuuta 1865 orjuuden vastustajien lehdeksi, ja se on Yhdysvaltain vanhin yhtäjaksoisesti julkaistu viikkolehti. Lehteä julkaisee The Nation Company New Yorkissa.
Lehti ilmoittaa tukevansa kansalais- ja ihmisoikeuksia, taloudellista tasa-arvoa ja rauhaa. Se pyrkii haastamaan status quota sekä rohkaisemaan toisinajattelua.
Purgatory of the Second Sun
Purgatory of the Second Sun on Pain Confessorin kolmas studioalbumi, joka julkaistiin 14. maaliskuuta 2007. Levyn kansiteema käsittelee maailmanloppua, jossa kaksi aurinkoa syntyvät vierekkäin.
Albumi debytoi Suomen virallisen listan sijalla 15.
Ensimmäinen intifada
Ensimmäinen intifada oli vuonna 1987 alkanut palestiinalaisten kansannousu Israelin miehitystä vastaan, joka jatkui aina Oslon sopimuksen solmimiseen. Palestiinalaisia kuoli noin 1 400, israelilaisia siviilejä 270 ja sotilaita 150.
Neljä palestiinalaista kuoli 9. joulukuuta 1987 Jabalyassa auto-onnettomuudessa, jossa toisena osapuolena oli israelilainen kuorma-auto. Palestiinalaiset lähtivät osoittamaan mieltä, ja seuranneissa mellakoissa kuoli israelilaisen sotilaan luodista yksi palestiinalainen.
Gazan alueella alkoi syntyä väkivaltaisia mellakoita. Mielenilmaukset ja väkivaltaisuudet levisivät pian myös Länsirannalle. Vastarinta alkoi lakkoiluna, kansalaistottelemattomuutena ja israelilaistuotteiden boikottina, pian myös hyökkäyksinä juutalaisten siirtokuntalaisten kimppuun. Kansainväliseen julkisuuteen alkoi levitä kuvia kiviä heittelevistä palestiinalaislapsista.
Kansannousu jatkui aina vuoteen 1993. Työväenpuolueen voitettua vuoden 1992 vaalit Jitzhak Rabin aloitti neuvottelut PLO:n kanssa rauhan aikaansaamiseksi, ja vuonna 1993 osapuolet allekirjoittivat Oslon sopimuksen. Myös nimellä Oslo I tunnetussa sopimuksessa Israel ja PLO tunnustivat toisensa. Se merkitsi mahdollisuutta ratkaista Israelin ja palestiinalaisten välisen Palestiinan peruskonfliktin.
Kaikkien kansojen kirkko
Kaikkien kansojen kirkko eli Kuolemantuskan basilika on vuosina 1919–1924 rakennettu kirkko Getsemanen puutarhassa Jerusalemissa. Sen sisällä on kivi, jonka äärellä Jeesuksen sanotaan rukoilleen elämänsä viimeisenä iltana.
Festung Hohensalzburg
Festung Hohensalzburg (suora suomennos "Korkea Salzburgin linnoitus") on linna itävaltalaisessa Salzburgin kaupungissa. Linna sijaitsee Festungbergin kukkulalla. Se on 250 metriä leveä ja 150 metriä korkea ja näin ollen yksi Euroopan suurimmista keskiaikaisista linnoista.
Zirndorf
Zirndorf on kaupunki Saksassa Baijerin osavaltiossa. Zirndorf kuuluu Fürthin piirikuntaan. Ensimmäiset merkit kaupungin asutuksesta ovat vuodelta 1297. Kaupungissa oli vuonna 2014 noin 25 000 asukasta. Pinta-alaa kaupungilla on 28,78 km². Asukastiheys on 873 asukasta neliökilometrillä.
Zirndorfissa sijaitsee Brandstätter Group, joka valmistaa Playmobil-leluja. Kaupungissa sijaitsee myös "Playmobil Funpark".
Kakutus
Kakutus eli kakunheitto tarkoittaa yleensä täytekakun heittämistä tai litistämistä ihmisen kasvoille.
Kakutus oli alun perin tyypillinen slapstick-komiikan ilmiö. Mack Sennett popularisoi sen 1910-luvulla "Keystone Kops" -mykkäelokuvissaan. Kakutusta esiintyi myöhemmin muiden muassa Ohukaisen ja Paksukaisen, Marxin veljesten, Three Stoogesin, Väiski Vemmelsäären, Charlie Chaplinin, Monty Pythonin ja Soupy Salesin elokuvissa.
Kakun heittämistä käytetään myös mielenosoitusmenetelmänä.
Isabella (minisarja)
Isabella on suomalainen kolmiosainen minidraamasarja, joka esitettiin FST:llä vuoden 2007 alussa. Sen ohjasi Anders Engström ja käsikirjoitti Michael Mueller. Sen päärooleissa esiintyivät Irina Björklund, Peter Franzén, Svante Martin, Linda Zilliacus ja Stina Ekblad. Sarjaa kuvattiin Vaasassa, ja sen tuotti Ab Svengcom Production Ltd.
Mehmed IV
Mehmed IV (osmaniturkiksi محمد رابع, "Meḥmed-i rābi‘", 2. tammikuuta 1642 – 6. tammikuuta 1693) oli Osmanien valtakunnan sulttaani vuodesta 1648 vuoteen 1687. Mehmed nousi valtaistuimelle kuusivuotiaana, jolloin valta ei käytännössä ollut hänen käsissään. Hänen valtakautensa kolmea ensimmäistä vuotta janitsaarien johtajat manipuloivat hovin virkamiehiä ja hallitsivat näin valtakunnan tapahtumia.
Mehmed IV luovutti suurimman osan sulttaanin toimeenpanovallasta suurvisiirilleen pašša Köprülü Mehmedille.
Ilja Repinin kuuluisa maalaus Zaporogit kirjoittavat pilkkakirjettä Turkin sulttaanille viittaa tarinan mukaan vuonna 1676 sattuneeseen historialliseen tapahtumaan, jossa zaporogit lähettivät Mehmed IV:lle vastauskirjeen tämän vaadittua heitä antautumaan osmanien alaisuuteen, vaikka kasakat olivat voittaneet turkkilaiset taistelussa.
Sykliineistä riippuvaiset kinaasit
Sykliineistä riippuvaiset kinaasit eli Cdk:t ovat entsyymejä, jotka säätelevät solusykliä. Nimen mukaisesti niiden toiminta riippuu sykliini-nimisistä proteiineista, jotka sitoutuvat Cdk:hon.
Sykliini-Cdk-kompleksit ohjaavat solua siirtymään solusyklin vaiheesta toiseen. Kompleksin on oltava oikeasta kohtaa fosforyloitunut toimiakseen. Kun solusyklin vaihe on ohitettu, sykliini tuhotaan, jolloin Cdk menettää aktiivisuutensa.
Cdk-tyypit vaihtelevat eliöryhmittäin. Ihmisellä on useampia erilaisia Cdk:ta, hiivalla sen sijaan niitä on vain yhdenlaisia (Cdk1).
Lista CDK:sta sekä niitä säätelevistä proteiineista, sykliineistä tai vastaavista.
Matthew Lillard
Matthew Lillard (s. 24. tammikuuta 1970) on yhdysvaltalainen näyttelijä. Hänen kuuluisin roolinsa on Nuhru elokuvissa "Scooby-Doo" (2002) ja "" (2004).
Lillard on syntynyt Lansingissa, Michiganin osavaltiossa, mutta kasvoi Tustinissa, Kaliforniassa. Kaliforniassa hän opiskeli American Academy of Dramatic Arts -nimisessä koulussa näyttelijätoverinsa Paul Ruddin kanssa. Myöhemmin hän opiskeli teatterikoulu Circle in the Squaressa New Yorkissa.
Lillard avioitui näyttelijä Heather Helmsin kanssa vuonna 2000 ja heillä on kaksi lasta. Lillard on 192 sentin pituinen.
Jay Jay French
John French (s. 20. heinäkuuta 1952, New York City), taiteilijanimiltään Jay Jay French, Johnny Heartbreaker (uransa alkuvaiheilla käyttämä nimi) tai J.J. French, on yhdysvaltalainen muusikko. Hänet tunnetaan hard rock-yhtye Twisted Sisterin pitkäaikaisena rytmikitaristina. On huhuttu, että hänen oikea nimensä on John Fred Segall, mutta hän on ilmoittanut, että hänen ainoa virallinen nimensä on John French. Vuonna 2006 hän vieraili Lordin The Arockalypse-albumilla. Hän soitti kitaraa kappaleessa "The Chainsaw Buffet". French on myöhemmin vieraillut myös yhtyeen keikoilla. French käyttää Epiphonen kitaroita.
Bredäng
Bredäng on yksi Ruotsin pääkaupungin Tukholman kaupunginosista. Se sijaitsee eteläisen Tukholman alueella ("Söderort"), ja kuuluu hallinnollisesti Skärholmenin kaupunginosa-alueeseen. Sitä rajaavat Mälarhöjdenin ja Sätran kaupunginosat, sekä Huddingen ja Ekerön kunnat. Kaupunginosa muodostettiin vuonna 1962, ja se on maa-alaltaan 2,09 neliökilometrin suuruinen. Vuonna 2004 siellä asui keskimäärin 9 103 ihmistä. Kaupunginosalla on Mälaren-järven rantalinjaa noin 1,5 kilometrin verran.
Vuosina 1926-1956 Bredäng tunnettiin nimellä Jakobsberg. Siellä sijaitsee Bredängin metroasema.
John French (täsmennyssivu)
John French voi tarkoittaa muun muassa seuraavia henkilöitä:
Bällsta
Bällsta on yksi Ruotsin pääkaupungin Tukholman kaupunginosista. Se sijaitsee läntisen Tukholman alueella ("Västerort"), ja kuuluu Bromman kaupunginosa-alueeseen. Sitä rajaavat Sundbyn, Bromstenin, Mariehällin, Riksbyn, Bromma Kyrkan ja Enebyn kaupunginosat. Kaupunginosa on maa-alaltaan 1,33 neliökilometrin suuruinen, ja vuonna 2005 siellä asui keskimäärin 777 ihmistä. Bällsta tunnetaan muun muassa siellä sijaitsevasta Solvallan raviradasta.
Harold Alexander
Harold Rupert Leofric George Alexander () oli brittiläinen sotamarsalkka sekä Tunisin ja Errigalin varakreivi (1946) ja jaarli (1952). Häntä pidetään yhtenä Britannian taitavimmista sotapäälliköistä toisen maailmansodan aikana.
Oltuaan Ranskassa Britannian siirtoarmeijan komentajana ja johdettuaan Dunkerquen evakuoimista toukokuussa 1940 Alexander siirrettiin Britteinsaarten Southern Commandin komentajaksi. Vuonna 1942 hänet komennettiin ylipäälliköksi Burmaan. Saman vuoden elokuussa Alexanderista tuli Lähi-idän joukkojen ylipäällikkö. Hänen alaisuudessaan ollut brittiläinen 8. armeija voitti Montgomeryn johdolla saksalaisen Rommelin johtaman armeijan Pohjois-Afrikassa loka–marraskuussa 1942 käydyssä El Alameinin toisessa taistelussa. Myöhemmin hän johti operaatiota Sisiliassa sekä valtasi ankarien taisteluiden jälkeen Italian niemimaan syyskuun 1943 ja syksyn 1944 välisenä aikana. Marraskuussa 1944 Alexanderista tuli koko Välimeren alueen ylipäällikkö, ja hänet nimitettiin sotamarsalkaksi.
Vuosina 1946–1952 Alexander oli Kanadan kenraalikuvernöörinä ja vuosina 1952–1954 puolustusministerinä.
Plastic Surgery Disasters
Plastic Surgery Disasters on yhdysvaltalaisen hardcore punk -yhtye Dead Kennedysin vuonna 1982 ilmestynyt toinen studioalbumi. Albumi on myöhemmin julkaistu samalla CD-levyllä yhtyeen aikaisemman "In God We Trust Inc." -EP:n kanssa.
Levy laajentaa Dead Kennedysin musikaalista spektriä kauemmas perinteisestä hardcore punkista. Siinä on kuultavissa vaikutteita muun muassa surf-rockista ja 1970-luvun progesta sekä paljon spagettiwesternmäisiä kitaraosuuksia. Yhtye jatkoi tätä musiikillista muuntautumista vuoden 1985 levyllä "Frankenchrist".
Vuoden 2001 uudelleenjulkaisussa levyn aloituskappale ”Government Flu” on jaettu kahteen osaan muodostaen levylle intron ”Advice from Christmas Past”.
Julia Taylor
Julia Taylor (s. 3. marraskuuta 1978, Budapest) on unkarilainen entinen pornonäyttelijä. Hän aloitti uransa vuonna 1998. Hän esiintyi urans aikana hieman yli sadassa elokuvassa. Ennen pornouraansa Taylor työskenteli tarjoilijana.
Zahra Abdulla
Zahra Ali Abdulla (s. 27. marraskuuta 1965 Mogadishu) on suomalainen, somalialaissyntyinen entinen Helsingin kaupunginvaltuutettu. Koulutukseltaan Abdulla on lähihoitaja ja kätilö. Hän edusti vihreitä Helsingin kaupunginvaltuustossa vuodesta 1997. Maaliskuussa 2015 Abdulla ja Sirkku Ingervo erosivat vihreiden valtuustoryhmästä perustaakseen uuden Punavihreät-nimisen valtuustoryhmän. Abdulla oli Vasemmistoliiton ehdokkaana vuoden 2017 kuntavaaleissa, mutta ei tullut valituksi.
Somalian lisäksi Abdulla asui tätinsä kanssa joitakin vuosia Egyptissä ennen kouluikää. Yläasteikäisenä hän asui tätinsä kanssa puoli vuotta Nairobissa Keniassa. Abdulla pääsi Unescon stipendin avulla opiskelemaan lääketiedettä Tadžikistanin pääkaupunkiin Dušanbeen, joka tuolloin kuului Neuvostoliittoon. Opinnot keskeytyivät Neuvostoliiton hajotessa ja Abdulla päätti muuttaa maasta. Somalian sisällissodan vuoksi hän ei kuitenkaan voinut palata kotimaahansa.
Alun perin Abdulla halusi lähteä Englantiin, muttei saanut viisumia ja haki lopulta turvapaikkaa Suomesta parin muun somaliopiskelijan kanssa. Suomeen Abdulla saapui Neuvostoliitosta heinäkuun lopulla 1990. Suomessa Abdulla asui aluksi Itä-Suomessa kunnes muutti Helsinkiin vuonna 1993. Suomen kansalainen hänestä tuli vuonna 1998. Suomen Pakolaisapu ry valitsi vuonna 2003 Zahra Abdullan vuoden pakolaisnaiseksi perustellen valintaa sillä, että Abdulla ei ole keskittynyt ajamaan pelkästään pakolaisten asioita, vaan on laajemminkin toiminut yhteiskunnassa äitien ja naisten aseman hyväksi.
Somalian sodan alkupäivien aikana joulukuussa 2006 Abdulla antoi tietoa suomalaisille tiedotusvälineille sodan jaloissa olevasta Mogadishusta, jossa hän oli tapaamassa perhettään ja selvittämässä tyttöjen koulutushanketta. Abdulla pääsi palaamaan Somaliasta Suomeen tammikuun alussa 2007 Dubain kautta.
Abdulla on ollut vihreiden Helsingin vaalipiirin ehdokkaana eduskuntavaaleissa 2003 (2 792 ääntä), 2007 (4 198 ääntä) ja 2011 (3 562 ääntä).
Abdulla asuu Helsingin Pukinmäessä ja hänella on kaksi poikaa ja yksi tytär.
Tulen iskentä
Tulen iskentä on tulen sytyttämistä lyömällä esineitä (esimerkiksi tuluksia) vastakkain, jolloin syntyy kipinöitä. Kipinät tähdätään sytykkeeseen, joka syttyy liekkiin ja josta tuli leviää polttopuihin. Tulen iskemiseen on käytetty muun muassa tuluksia, joihin kuuluu tulusrauta ja piikivi.
Tulen iskemisellä on ollut suurta mytologista merkitystä monille kansoille, myös suomalaisille. Suomen sana "syttyä" on ilmeisesti tarkoittanut tulen iskemistä. Se on yleisimmän käsityksen mukaan johdettu yhteen iskemistä merkitsevästä "syteä"-verbistä. Samasta juontuvat myös sanat "sykkiä" ja "sysätä". Tuli on siis sytytetty "sysäämällä" esineitä yhteen. Sykkimisen merkityksen kautta myös sana sydän on samaa kantaa. Toisen teorian mukaan sana syttyä on ikivanhaa lainaa arjalaiskielistä, mutta tässäkin tapauksessa se olisi alun perin merkinnyt juuri tulen iskentää.
Monet esihistorialliset Suomesta löydetyt tulusten piikivet on muotoiltu soikeiksi kuten naisen sukuelinten ulkomuoto, ja niissä on voinut olla keskellä emättimen aukkoa kuvaava ura. Ilmeisesti tulusrauta taas on koettu miehiseksi, jolloin tulen iskennällä on ollut seksuaalisia merkityksiä. Tulusten piikiviä on usein uhrattu Suomessa kosteikkoihin. 
Monissa suomalaisissa loitsuissa on tulen syntykertomus, jossa ensimmäisen tulen iskee jokin jumalallinen olento taivaalla. Tulta ovat iskeneet Ukko ylijumala, mutta myös Väinämöinen, Ilmarinen ja Kokko-lintu. Tuli on isketty erilaisista esineistä, kuten aseista tai Kokon sulista. Useissa loitsun versioissa ensimmäistä tulen kipunaa tuuditellaan taivaalla hopeisissa hihnoissa roikkuvassa kehdossa. Kipuna kuitenkin putoaa vahingossa taivaankansien läpi maahan ja joissain runoissa Manalaan asti. Tuli päätyy ihmisten asuntoon ja tekee siellä pahaa. Perheen äiti manaa tulen pois, jolloin se joutuu Aluen järveen, saaden sen kuohumaan jopa puiden latvojen tasalle, ja eräässä versiossa kuivumaan. Joissain runon versioissa kipuna putoaa suoraan järveen. Järvessä tulen nielee kala. Kalan nielee isompi kala ja tämän edelleen isompi kala. Kala saadaan kiinni ja tuli löydetään. Tuli karkaa taas, ja polttaa vielä metsiä, ennen kuin se saadaan kiinni ja hallintaan. Tämän kaltainen loitsuihin pohjautuva kertomus on Kalevalassakin.
Kansanperinteessä taivaallinen tulen iskentä samaistetaan usein salamointiin. Eräät tutkijat arvelevat tulen syntykertomuksessa säilyneen muistoja Viroon pronssikaudella pudonneesta meteoriitista, joka synnytti Kaalijärven. Tulikipunaa on toisinaan arveltu myös pallosalamaksi.
Palovammoja eli tulen vihoja parannettaessa on usein lausuttu loitsu, jossa on sanottu tulen syntysanat eli kertomus siitä, miten ensimmäinen tuli on isketty. Näin aloittavat tulen syntysanat Kaavilta:
Tulen alkuperästä on kuitenkin ollut erimielisyyttä eri perinteiden välillä. Toiset loitsijat torjuivat jyrkästi Väinämöisen osuuden, ja painottivat, että tulen iski itse Ukko-jumala. Erään loitsun mukaan vain hullu luulee tulta Väinämöisen iskemäksi. Juukalainen loitsu aloittaa:
Tulen iskennällä voi olla erityinen seksuaalinen merkitys tässä Vaasan seudulla vuonna 1657 käräjäpöytäkirjoihin päätyneessä loitsussa:
The Alliance
The Alliance oli WCW:n ja ECW:n yhteinen liitto WWF:tä vastaan. Liitto perustettiin heinäkuussa 2001 ja se hajosi marraskuussa 2001, "Alliancen" hävittyä WWF:lle Survivor Series-tapahtumassa. Ottelussa otteli "WWF":n puolella The Rock, Chris Jericho, The Undertaker, Kane ja Big Show. "Alliancea" edustivat Steve Austin, Kurt Angle, Booker T, Rob Van Dam ja Shane McMahon.
WCWECW
WWF:n puolelta loikanneita:
Kommunisti (suomalainen lehti)
Kommunisti oli Suomen kommunistisen puolueen (SKP) poliittis-teoreettinen äänenkannattaja, joka ilmestyi vuosina 1944–1990. Kommunisti ilmestyi kerran kuukaudessa ja sen painos oli noin 3 000–5 000. Puolet aikakauslehden tilasta vei, vuodesta 1962 lähtien, kansainvälisen Rauhan ja sosialismin ongelmia (RSO) -lehden suomennettu aineisto. RSO oli Neuvostoliitto-johtoisen kansainvälisen kommunistisen liikkeen äänenkannattaja.
Ensimmäinen Kommunisti ilmestyi 16. marraskuuta 1944 ja sitä painettiin 10 000 kappaletta. Kyseessä oli samalla SKP:n ensimmäinen julkinen lehti Suomessa. Ensimmäisen vuoden ajan Kommunisti ilmestyi kerran viikossa, mutta se ilmestymiskertoja vähennettiin kahteen kuukaudessa, kun SKP alkoi julkaista päivälehteä Työkansan Sanomat. SKP julkaisi vuosina 1945–1949 myös erillistä ruotsinkielistä aikakauslehteä Kommunisten.
SKP päätti loppuvuodesta 1983 lakkauttaa Kommunistin, jonka tehtävät siirrettiin uudelle -viikkolehdelle. SKP:n 20. edustajakokous toukokuussa 1984 päätti kuitenkin lopettaa Yhteistyön ja aloittaa Kommunistin ilmestymisen uudelleen. Vuonna 1990 lehteä ilmestyi vain kolme numeroa.
Jane Wyman
Jane Wyman (oik. Sarah Jane Mayfield; 5. tammikuuta 1917 Saint Joseph, Missouri, Yhdysvallat – 10. syyskuuta 2007, Palm Springs, Kalifornia, Yhdysvallat) oli yhdysvaltalainen Oscar-palkittu näyttelijä. Hänet muistetaan myös Ronald Reaganin ensimmäisenä aviopuolisona.
Hän yritti ensin elokuviin lapsinäyttelijäksi äitinsä tuella. Myöhemmin hän esiintyi radiossa nimellä Jane Durrell. Elokuviin hän pääsi avustajaksi vuodesta 1936 alkaen ja eteni sivuosiin ja pikkufilmien pääosiin. Hän oli yleensä "hupsu blondi" komedioissa. Varsinaiset näyttelijänlahjat tulivat esille 1945 elokuvassa "Tuhlattuja päiviä".
Jane Wymanin elokuvauran kulta-aikaa olivat 1940- ja 1950-luvut. Tuolloin ilmestyivät hänen kenties tunnetuimmat elokuvansa, kuten "Elämän kevät", jossa hänen vastanäyttelijänä oli Gregory Peck, "Sanattomia tunteita" (1948), josta hänet palkittiin parhaan naispääosan Oscarilla, "Lääkärin omatunto" (1954), jossa hänen vastanäyttelijänään oli Rock Hudson, Alfred Hitchcockin ohjaama "Esirippu laskee" (1950) ja "Pollyanna – iloinen tyttö" (1960). Sen lisäksi hänet muistetaan Angela Channingin roolista saippuasarjassa "Viinitila Falcon Crest" (vuosina 1981–1990). Vuonna 1993 hän vieraili lääkärisarjassa "Tohtori tuli kaupunkiin".
Hänen syntymänimensä oli Sarah Jane Mayfield. Hänen vanhempansa erosivat vuonna 1921. Vuosi myöhemmin hänen isänsä kuoli ja hänen äitinsä muutti Clevelandiin jättäen hänet kasvattivanhempien huomaan. Kasvattivanhempien nimet olivat Emma ja Richard D. Fulks ja Jane alkoi käyttää heidän sukunimeään.
Jane Wyman oli elämänsä aikana viisi kertaa naimisissa, mutta kaikki avioliitot päättyivät eroon. Ronald Reaganin kanssa hänellä oli kaksi lasta. Hänellä on kaksi tähteä Hollywood Walk of Famella, toinen elokuvaurasta ja toinen televisiosta. Hän muutti 16. huhtikuuta 2003 hoitokotiin ja kuoli 10. syyskuuta 2007, jolloin hän oli 90-vuotias.
Transjordania
Transjordanian emiraatti (, ) oli brittiläiseen imperiumiin kuulunut protektoraatti, joka perustettiin vuonna 1921. Jordan-joella oli useita kaupunkiasutuksia, joista suurin oli Al-Saltissa.
Jimmy Reed
Mathis James "Jimmy" Reed (6. syyskuuta 1925 – 29. elokuuta 1976) oli yhdysvaltalainen blues-laulaja.
Reed syntyi Mississippissä, ja hänelle opetti huuliharpun- ja kitaransoittoa Eddie Taylor. Hän siirtyi vuonna 1943 Chicagoon ja palveli toisen maailmansodan aikana Yhdysvaltain laivastossa. Hän palasi tilapäisesti Mississippiin, meni naimisiin Mary "Mama" Reedin kanssa ja muutti sitten Garyyn Indianaan.
Reedistä tuli menestyksekäs artisti. Hän kuitenkin kärsi alkoholismista ja sai myös epileptisiä kohtauksia, joita lääkärit aluksi epäilivät delirium tremensiksi. Reed oli niin huonossa kunnossa 1950-luvun lopulla, että studiossa häntä neuvottiin levytyksen aikana milloin aloittaa laulaminen, missä kohtaa kappaletta soittaa huuliharppua ja missä kohtaa kitaraa. Reed ei myöskään muistanut edes itse kirjoittamiensa kappaleiden sanoja, vaan hänen vaimonsa istui joskus levytyksissä kuiskaamassa sanat Reedille. Vaimon äänen voi kuulla taustalta kappaleissa "Big Boss Man" ja "Bright Lights, Big City", joissa hän laulaa mukana pitääkseen Jimmyn tahdissa. Terveysongelmat eivät kuitenkaan estäneet hittien tekoa, vaan edellä mainittujen lisäksi Reedin kuuluisia, R&B listan kärkipäähän nousseita kappaleita ovat "Baby, What You Want Me to Do", "Honest I Do", "You Don't Have to Go", "Going to New York" ja "Ain't That Lovin' You Baby". Kustakin on hyvin monenlaiset esittäjät tehneet cover-versioita.
Reed menehtyi vuonna 1976 50-vuotiaana Oaklandissa, Kaliforniassa. Reed pääsi Rock and Roll Hall of Fameen vuonna 1991. Jimmy Reed oli Rolling Stonesin huomattava musiikillinen vaikuttaja, ja yhtye levytti coverin Reedin kappaleesta "Honest I Do".
Pogoaminen
Pogoaminen on rock-konserteissa ihmisten harrastamaa hyppimistä paikoillaan. Se keksittiin tanssin muotona punkrockin myötä.
Dajakit
Dajakit ovat alkuperäisasukkaita Borneon saarella. Dajakit jakaantuvat yli kahteensataan etniseen aliryhmään, joilla on omia perinteitään, murteita, lakeja ja kulttuurinsa, vaikka yhteisiä piirteitä on myös havaittavissa. Dajakit ovat osaa suurempaa austronesialaisia kieliä puhuvaa ryhmää joita elää Borneolla ja Malaijien saaristossa.
Dajakien esi-isien uskotaan tulleen Borneoon osana suurempaa austroneesialaisten kansojen vaellusta 3000 vuotta sitten. Dajakit harjoittavat perinteisesti kaskiviljelyä, mikä vaatii laajoja maa-alueita ollakseen ekologisesti kestävää, sillä metsän on annettava välillä kasvaa kesannolla oleville kaskimaille. Tämä on johtanut verisiin yhteenottoihin, kun hallitus on määrännyt muita kansoja muutamaan dajakkien perinteisille maille.
Dajakien pääkallonmetsästys on tunnetuin osa heidän kulttuuriperintöään Dajakit uskovat perinteisesti henkiin, ja heidän animisminsa luokitellaan osaksi hindulaisuutta. Siihen kuuluu esi-isien ja jumalhahmojen palvontaa. 1900-luvulla kristinusko ja islam ovat vallanneet alaa erityisesti Borneon rannikkoseuduilla.
Tomi Joutsen
Tomi Joutsen (s. 30. huhtikuuta 1975 Lohja) on suomalainen muusikko, joka on syntynyt ja asuu edelleen Lohjalla. Hänet tunnetaan parhaiten Amorphis-yhtyeestä, jonka laulajana hän on toiminut vuodesta 2005 korvaten edellisen laulajan Pasi Koskisen. Hän laulaa myös Sinisthra-yhtyeessä, jonka hän perusti yhdessä Markku Mäkisen kanssa "Nevergreen"-nimisenä vuonna 1999.
Tomi Joutsen toimi myös Lohjan nuorisotoimessa.
Inis Mór
Inishmore () on suurin Aransaarista Galwaynlahdessa Irlannin tasavallassa ja sen pinta-ala on 30 neliökilometriä. Sen suurin kylä on Kilronan.
Iiriksi se tunnetaan myös nimellä Inis Mór, joka tarkoittaa iirinkielellä suurta saarta. Nimen Inishmore otti käyttöön Ordnance Survey 1900-luvun puolivälissä.
Inishmorea ennen olivat englantilaiset käyttäneet nimeä Aranmore, joka kuitenkin sekoitettiin usein Donegalin kreivikunnassa sijaitsevaan Arranmoreen. Iirin sana Árainn tarkoittaa pitkää harjannetta, joka kuvaa saarta osuvasti.
Saari on kuuluisa vahvasta irlantilaisesta kulttuuristaan, uskollisuudestaan iirille ja rikkaasta esikristillisestä ja kristillisestä historiastaan. Inishmorella sijaitsee "Euroopan suurenmoisin barbaarinen muistomerkki Dún Aengus.
Inishmore on tärkeä matkailukohde. Saareen voi tutustua kesäkuukausina pikkubussilla, hevosrattailla ja polkupyörällä. Saarella on myös pieni museo, joka kertoo Dún Aengusin historiasta ja mahdollisista käyttötarkoituksista. Sen läheisyydessä sijaitsee myös neoliittinen hauta ja perinnepuisto, jossa on näytteillä perinteisiä kaislakattoisia taloja ja laiton tislaamo.
Kuuluisa kirjailija Liam O'Flaherty syntyi ja vietti lapsuutensa Inishmorella.
Andranik Markarjan
Andranik Markarjan () (12. kesäkuuta 1951 Jerevan, Armenian SNT – 25. maaliskuuta 2007) oli armenialainen poliitikko ja maan pääministeri vuoden 2000 toukokuusta kuolemaansa asti. Markarjan nimitettiin pääministeriksi Sargsjanin veljesten jälkeen. Armenian republikaanipuoluetta edustanut Markarjan nousi ministeriksi 2. toukokuuta 2000 erotetun Aram Sargsjanin jälkeen. Tämä oli ehtinyt olla virassa runsaan puoli vuotta murhatun veljensä Vazgen Sargsjanin jälkeen.
Markarjan osallistui Armenian politiikkaan 1960-luvulta lähtien. Vuonna 1968 hänestä tuli Neuvostoliitossa kielletyn Kansallisen yhtenäisyyden puolueen jäsen. Markarjan toimi puolueen hallituksessa vuodesta 1973. Hän haaveili itsenäisestä demokraattisesta Armeniasta ja oli Neuvostoliiton totalitaarisuuden voimakas kriitikko. Markarjan pidätettiin vuonna 1974 ja tuomittiin kahdeksi vuodeksi vankilaan epäisänmaallisten ajatusten ja toimien levittämisestä.
Armenian itsenäistymisen jälkeen vuonna 1992 Markarjanista tuli Armenian republikaanipuolueen jäsen. Hän vaikutti puolueen ideologian kehittymiseen ja toimi puolueen hallituksen puheenjohtajana vuodesta 1993 kuolemaansa saakka.
Vuonna 1999 sydänleikkauksessa ollut Markarjan kuoli sydänkohtaukseen vuonna 2007. Hän oli naimisissa ja hänellä oli kolme lasta.
Tiibetinspanieli
Tiibetinspanieli on Himalajalta peräisin oleva pienikokoinen koirarotu. Se kuuluu seura- ja kääpiökoirien FCI-roturyhmään 9.
Tiibetiläiset munkit pitivät tiibetinspanielia pyhänä eläimenä. Tiibetinspanielit olivat luostareiden ja ylhäisön arvostettuja seurakoiria. Niiden tyyppisiä koiria uskotaan olleen Tiibetissä jo 200 vuotta ennen ajanlaskun alkua.
Tiibetinspanieli on valpas rotu, jonka vuoksi sitä käytettiin vahtikoirana. Rotua edustavia yksilöitä käytettiin luostareiden muureilla hälyttämään munkkeja muukalaisen lähestyessä. Vielä nykyäänkin tiibetinspanielit usein etsivät itselleen korkean paikan mistä voi tähystellä ympäristöä.
Tarinan mukaan tiibetinspanielilla oli myös tehtävänä pyörittää tassuillaan rukouspöydän rukousmyllyä. Tiibetinspanieleita ei myyty, mutta sen sijaan tiibetinspanielin lahjoittaminen katsottiin suurena kunnian osoituksena.
Ensimmäinen tunnettu tiibetinspanieli, joka tuotiin Englantiin, oli luultavasti Lhasa, jonka Frank Wormald toi Tiibetistä vuonna 1905. Tohtori Greig, joka tunnetaan tiibetinterrierin kasvattajana, toi 1920-luvulla tiibetinspanieleita Eurooppaan. Suomeen ensimmäiset tiibetinspanielit tuotiin vuonna 1964.
Tiibetinspanielin pää on muuhun ruumiiseen verrattuna pienehkö. Kuono on keskipitkä ja tylppä. Lievä alapurenta on rodulle ominaista. Silmät ovat keskikokoiset, kirkkaat ja etäällä toisistaan. Korvat ovat keskikokoiset ja kiinnittyneet melko korkealle. Kaula on kohtalaisen lyhyt ja voimakas. Runko taas on säkään verrattuna melko pitkä. Etujalat ovat usein hieman länkisääriset. Häntä on runsashapsuinen, korkealle kiinnittynyt ja kiertyy liikkeessä koiran selän päälle. Tiibetinspanielin säkäkorkeus on yleensä noin 25 senttimetriä ja paino noin 4–7 kilogrammaa.
Turkki on kasvoissa ja raajojen etuosassa lyhyt, muualla rungossa kohtalaisen pitkä ja melko rungonmyötäinen. Korvissa, eturaajojen takaosassa, hännässä ja pakaroissa turkki on pidempi ja tuuheampi. Nartuilla on yleensä vähemmän karvaa kuin uroksilla.
Tiibetinspanielille kaikki värit ja väriyhdistelmät ovat sallittuja sillä edellytyksellä, että pigmentti on musta. Rodulla tulee olla kuitenkin tummanruskeat silmät, joten maksanruskea, lemon ja sininen eivät ole hyväksyttyjä värejä, koska niihin liittyvät vaaleat silmät ja ei-toivottu pigmenttiväri.
Rodun edustajat ovat aktiivisia, eläväisiä, iloisia, uteliaita ja älykkäitä. Tiibetinspanielit ovat myös itsepäisiä, ja tekevät joskus mitä vain itse haluavat. 
Rotu voi olla hankala koulutettava vähäisen miellyttämishalunsa ja itsenäisen luonteensa vuoksi. Tiibetinspanieli voi olla aluksi pidättyväinen vieraita kohtaan.
Seitsemäs sinetti (albumi)
Seitsemäs sinetti on Absoluuttisen Nollapisteen vuonna 2003 ilmestynyt seitsemäs studioalbumi. Levy on ensimmäinen, jolla soittaa myöhemmin yhtyeeseen pysyvästi liittynyt kosketinsoittaja Janne Hast.
Levyllä ei ole kantavaa teemaa kuten edellisellä albumilla "Nimi muutettu", eikä se ole yhtä kevyt kuin "Olos". Levyn vastaanotto oli ristiriitainen: jotkut kriitikot pitivät levyä hyvänä, toiset taas nopeasti tehtynä välityönä. Albumi nousi Suomen virallisen listan sijalle 15.
Kaikki kappaleet säveltäneet Tommi Liimatta ja Aki Lääkkölä sekä sanoittanut Liimatta, ellei toisin mainittu.
Cill Rónáin
Cill Rónáin on Inis Mórin suurin kylä Aransaarilla Irlannin tasavallan länsirannikolla. Se kuuluu Galwayn kreivikuntaan, joka sijaitsee Connachtin provinssissa. Lautta Inishmorelle lähtee Doolinista, Claren kreivikunnasta ja Ros a' Mhílista Galwayn kreivikunnasta. Cill Rónáin pääelinkeinot ovat kalastus ja matkailu. Myös monet koululaiset tulevat saarelle parantamaan iirintaitojaan kesäkouluihin. Vuonna 2002 kylässä asui 270 asukasta.
Ivry-sur-Seine
Ivry-sur-Seine on kaakkoisin Pariisin esikaupunkialueista, joka sijaitsee 5,3 kilometrin päässä Pariisin keskustasta. Alueella asui vuonna 2011 noin 58 000 ihmistä. Alueella sijaitsee Pariisin suurin chinatown, jossa asuu suurin kiinalainen yhteisö Ranskassa. Alueella on kiinalaisten omistamia ruokakauppoja ja ravintoloita.
Ivry-sur-Seinessä on kaksi metroasemaa, alueen läpi kulkee Pariisin metron linja 7. Myös RER-linja C liikennöi alueella. Orlyn lentoasema sijaitsee Ivry-sur-Seinestä etelään.
Srinagar
Srinagar on Intian Jammun ja Kashmirin osavaltion pääkaupunki. Vuonna 2001 siellä asui 894 940 ihmistä. Se sijaitsee Kashmirin laaksossa Jhelum-joen molemmilla rannoilla.
Sringarin historia alkaa Maurya-valtakunnan ajoilta, jolloin kuningas Ašoka toi buddhalaisuuden Kashmirin laaksoon. Ensimmäisellä vuosisadalla kaupunki kuului Kušana-valtakuntaan, jonka hallitsijat vahvistivat buddhalaista perinnettä. Muslimien aika alkoi 1300-luvun lopulla. Pataanit, sikhit ja britit hallitsivat sitä vuorollaan, ja Intian itsenäistymisen jälkeen kaupunki jäi Intian ja Pakistanin rajakiistojen jalkoihin.
Srinagarissa on vuoristoilmasto: huhtikuusta kesäkuuhun on lauhkea kesä, marraskuusta helmikuuhun kylmä talvi. Joulukuun ja helmikuun välillä sataa lunta. Kautta historian yläluokka on mielellään vetäytynyt Srinagariin suojaan Induksen laakson tukahduttavilta kesähelteiltä. Kaupunki tunnetaan järvistään ja niillä kelluvista asuntolaivoista.
Burnout Dominator
Burnout Dominator on Electronic Artsin kehittämä ja maaliskuussa 2007 julkaisema "Burnout"-pelisarjaan kuuluva ajopeli.
Peli on tuttua "Burnout"-tyylistä kaahailua kaduilla ja vastustajien kiilaamista radalta. Juoni, grafiikka ja pelattavuus ovat ottaneet edistysaskeleita. Lisäksi pelissä voi kisata uudenlaisilla ajoneuvoilla, kuten hotrodeilla, nelivetomaastureilla ja muskeliautoilla.
Pelissä voi kilpailla myös uudessa World Tourissa ja Maniac-tilassa, jossa pelaaja saa sitä enemmän pisteitä, mitä hullumpi ajotapa on. Kisoja voittamalla, vastustajia kiilaamalla ulos pelistä ja palkintovaatimuksia suorittamalla saa lisää Domination-pisteitä, joiden avulla voi avata piilotettua materiaalia.
Doolin
Doolin (iiriksi Dúlainn) on rannikkokylä Claren kreivikunnassa Irlannissa Atlantin rannikolla. Sitä reunustaa Lisdoonvarnan kylpyläkaupunki. Doolin tunnetaan perinteisen irlantilaisen musiikin keskuksena. Lähialueella on lukuisia kivi- ja rautakautisia muinaisjäännöksiä. Doonagoren ja Ballinalacken linnat sijaitsevat myös alueella.
Doolin on yksi kolmesta satamasta, josta Aransaarten lautat lähtevät. Doolin sijaitsee myös Cliffs of Moherin lähettyvillä ja bussi Limerickistä/Ennisistä pysähtyy sekä kallioilla että Doolinissa matkallaan Galwayhin. Seutu kuuluu Burren-alueeseen.
Laajalle levittäytynyt kylä koostuu sataman lisäksi kolmesta selkeämmin erottuvasta alueesta: Roadfordista, Fisher Streetistä ja Fitz's Crossista. Jokaisessa näistä kolmesta keskuksesta on pubeja ja majoituspaikkoja.
Aille-joki virtaa Burrenin kukkuloita alas Doolinin ohi mereen. Pieni Crab Islandin saari sijaitsee lyhyen matkan päässä satamasta. Doolinin luola sijaitsee lähellä Roadfordia.
Kraka
Kraka on vuonna 1999 perustettu kuopiolainen rock-yhtye.
Kraka julkaisi "Kaunotar ja pelkuri" -kakkosalbuminsa lokakuussa 2009. Albumi nousi julkaisuviikollaan Suomen virallisen albumilistan sijalle 28. Albumin ensimmäinen single julkaistiin lokakuussa 2008. "Tähdenlentoja" oli loppuvuoden soitetuimpia ja toivotuimpia kappaleita Radio Novan taajuudella.
Albumin toinen singlejulkaisu oli "Kaunotar ja pelkuri". Single nousi julkaisuviikolla Ylex:n soittolistalle, jossa se oli 16 viikkoa.
Yhtyeen alkuperäinen kirjoitusasu oli .kraka, mutta vuonna 2007 yhtyeen nimi muutettiin muotoon Kraka.
Balmoralin linna
Balmoralin linna on suurehko linna Aberdeenshiressä, Skotlannissa. Se toimii Yhdistyneen kuningaskunnan hallitsijan kesäasuntona.
Kuningatar Viktoria alkoi vuonna 1848 vuokrata linnaa Fifen herttualta, ja vuonna 1852 hänen miehensä prinssi Albert osti sen lopulta kokonaan 30 000 sen aikaisella Englannin punnalla. Alkuperäinen Balmoralin linna oli rakennettu 1400-luvulla, mutta se oli käynyt pieneksi ja siksi rakennettiin uusi linna noin 90 metriä pohjoiseen vanhasta. Prinssi Albert avusti uuden linnan suunnittelussa ja se valmistui vuonna 1856.
Linna on kuningasperheen yksityisessä omistuksessa Sandringhamin kartanon tapaan. Kesäpalatsin pinta-ala on yli 26 000 hehtaaria ja linna työllistää vakituisesti 50 henkilöä. Siellä käy vuosittain 85 000 matkailijaa. Linnan ylläpito maksaa vuosittain kolme miljoonaa puntaa ja turismista saadut tulot kattavat noin puolet laskuista.
Härkärodeo
Härkärodeo on rodeourheilulaji, jossa ratsastaja yrittää pysyä härän selässä vähintään 8 sekuntia pitäen vain yhdellä kädellä kiinni köydestä, joka on sidottu härkään. Se on ehkä kaikkein kuuluisin rodeolaji.
Ennen kilpailua ratsastajat ja härät arvotaan pareiksi. Ratsastaja asettuu härän selkään, joka päästetään areenalle kun ratsastaja ilmoittaa olevansa valmis. Lähistöllä on koko suorituksen ajan "rodeoklovneja", jotka pyrkivät varmistamaan ratsastajan turvallisuuden suorituksen päätyttyä houkuttelemalla härän huomion pois ratsastajasta.
Härkärodeossa ratsastajan suoritus arvioidaan pistein 0–100. Myös härkä saa pisteet. Tuomareita on yleensä kaksi, joista kumpikin antaa sekä härälle että ratsastajalle 0–25 pistettä. Täyteen pistemäärään päästäkseen molempien on saatava kummaltakin tuomarilta 25 pistettä. Yli 80 pisteen suoritus on todella hyvä. Härän pistemäärään vaikuttavat eläimen nopeus, voima ja liikkuvuus, ratsastajan pisteisiin puolestaan tasapaino ja tyyli. Jos ratsastaja putoaa tai koskee vapaalla kädellä härkää, köyttä tai itseään, hänet hylätään.
Eläinoikeusjärjestöt ovat esittäneet kritiikkiä härkärodeota kohtaan. Heidän mukaansa ratsastajan saappaissa olevat kannukset ja härän kupeiden ympäri sidottava hihna aiheuttavat kipua härälle. Hihnaa käytetään, jotta härkä potkisi enemmän takajaloillaan.
Pohjolan talo
Pohjolan talo () on pohjoismainen kulttuurikeskus Islannin pääkaupungissa Reykjavíkissä. Sen suunnitteli suomalainen arkkitehti Alvar Aalto, ja se rakennettiin vuosina 1965-1968. Talo toimii islantilaisen ja muun pohjoismaisen kulttuurin yhdyssiteenä. Se sisältää muun muassa kirjaston, jossa on yli 30 000 pohjoismaista kirjaa.
Jyllanninhevonen
Jyllanninhevonen eli juutinhevonen on raskas keskikokoinen tanskalainen työhevosrotu. Jyllanninhevonen sopii kaikkeen työajoon, mutta rotu on vähentynyt ja nykyisin niitä nähdään ainoastaan kaupunkien kaduilla vetämässä kärryjä.
Jyllanninhevonen on jalostettu rauhalliseksi ja voimakkaaksi työhevoseksi. Liikkeet ovat tarmokkaat ja irtonaiset. Pyöreä runko ja massiivinen takaosa on peritty suffolk punchilta. Selvin ero näiden rotujen välillä on jyllanninhevosen pitkät vuohiskarvat. Säkäkorkeus on noin 150–160 cm.
Jyllanninhevonen polveutunee osittain esihistoriallisista metsähevosista, joita vietiin Tanskasta Englantiin. Vanha jyllantilainen hevonen oli 1100-luvulle mennessä kehitetty kestäväksi ja vähemmällä ruoalla pärjääväksi sotahevoseksi. Nykyiseen muotoonsa rotu kehittyi 1800-luvulla, jolloin rotuun risteytettiin englantilaisia hevosrotuja, etenkin suffolk punchia, mutta myös muita rotuja kuten kevyitä ajotyyppisiä rotuja clevelandinruunikkoa ja yorkshirenvaunuhevosta.
Saksassa käytettiin jyllanninhevosia vielä 1900-luvulla schleswiginhevosen kehittämisessä.
Rudus
Rudus Oy on suomalainen kivipohjaisia rakennusmateriaaleja valmistava yhtiö. Se kuuluu kansainväliseen CRH-konserniin.
Lohjan Kalkkitehdas Oy (myöhemmin Oy Lohja Ab) osti 6. helmikuuta 1931 perustetun Oy Rudus Ab:n vuonna 1939. Vuonna 1961 yhtiö sulautettiin emoyhtiöön. Lohja Rudus oli viimeinen Oy Lohja Ab:n yksikkö, joka luopui yhtiön tunnusomaisesta keltaisesta väristä ja nimestä Lohja. Yhtiön nimi muuttui Rudus Oy:ksi 1. tammikuuta 2008.
Zombikävely
Zombikävely on alakulttuurin muoto, jossa joukko ihmisiä naamioituu zombeiksi ja kulkee ennaltamäärätyn reitin eläytyen niihin.
Ensimmäinen suomalainen zombikävely, Zombiewalk, järjestettiin 1. lokakuuta 2006 Helsingissä. Reitti kulki Kiasmalta Senaatintorille. Tapahtuma keräsi noin 80 osallistujaa. Myöhemmin vastaavia kulkueita on järjestetty Helsingin lisäksi Oulussa, Mikkelissä, Joensuussa, Tampereella, Kuopiossa, Turussa ja Kemissä.